<classify> UUZAJI viwanja umetajwa kuwa chanzo kikubwa cha mapato ya Halmashauri ya Mji wa Kibaha mkoani Pwani kwa kuchangia zaidi ya asilimia 50.Ofisa Biashara Mkuu wa Halmashauri ya Mji wa Kibaha, Rashid Kilambo alisema hayo ofisini kwake juzi wakati akizungumza na timu ya waandishi wa habari wa Kampuni ya Magazeti ya Serikali, Tanzania Standard Newspaper TSN.Akizungumza na timu hiyo iliyopo mkoani Pwani kwa ajili ya maandalizi ya maonesho na tamasha la uwekezaji litakalofanyika mwezi ujao, Kilambo alisema wanaendelea kuuza viwanja kwa wawekezaji hususani wanaoanzisha viwanda. Hata hivyo, Kilambo alisema halmashauri imeainisha miradi mingine ya kimkakati ikiwamo ujenzi wa masoko ajili ya kuwa na vyanzo vingi endelevu vya mapato. Alisema upo mradi wa ujenzi wa soko la kisasa katika kitovu cha mji, unaogharimu Sh bilioni nane ambazo ni ruzuku ya serikali kuu kwa ajili ya kuwezesha miradi ya mkakati.Mradi umeanza na uko katika hatua nzuri, alisema na kutaja soko jipya la Loliondo linalozungukwa na zaidi ya maduka 360 kuwa chanzo kingine cha mapato ya halmashauri. Ofisa biashara huyo alisema kutokana na kasi ya uwekezaji katika ujenzi wa viwanda, baadaye sekta hiyo itachangia mapato makubwa kwa halmashauri. Kwa mujibu wa Kilambo, biashara na viwanda vinachangia asilimia 10 ya mapato ya halmashauri. Alitoa mfano wa kodi ya huduma ni asilimia 0.3 kutoka kwenye viwanda inawezesha halmashauri kupata zaidi ya Sh milioni 500 kwa mwaka.Leseni za biashara zinachangia Sh milioni 250 kwa mwaka. Akihimiza wawekezaji kwenda katika halmashauri hiyo, alisema halmashauri imetenga hekta 1,200 katika eneo la Zegereni, Kibaha kwa ajili ya ujenzi wa viwanda na kwamba eneo lililochukuliwa halifiki asilimia 40. Ulinzi na usalama uko vizuri. Kuna amani. Miundombinu iko tayari, alisema na kufafanua eneo la viwanda lililotengwa lina barabara, haliko mbali na barabara kuu ya Morogoro. Halmashauri ya Mji wa Kibaha ina viwanda vikubwa 29 na vingine 19 vinaendelea kujengwa. Wakati huo huo ofisa biashara mkuu alisema zaidi ya watu 2000 wamepata ajira. Alisema wawekezaji wanapofika, halmashauri huwapa maelekezo ya kisera, kuhakikisha wakazi wa Kibaha wananufaika na ajira hususani kwa kazi zisizo za kitaalamu.  <topic>: KITAIFA 